***Приложение 8***

**ИЗИСКВАНИЯ ЗА ДОПУСТИМИ КУЛТУРНИ ОПЕРАТОРИ:**

Допустими културни оператори по процедурата са:

1. Културни организации по смисъла на чл.10, ал.1, т.1 от Закона за закрила и развитие на културата - лица, регистрирани по реда на Търговския закон, на Закона за юридическите лица с нестопанска цел или на Закона за кооперациите.

2. Творческите съюзи - сдружения с нестопанска цел, които обединяват лица, извършващи сродна творческа дейност в областта на културата по чл. 10, ал. 3 от Закона за закрила и развитие на културата или техни правоприемници.

3. Културни организации съгласно чл. 4, ал. 1 от Закона за закрила и развитие на културата - държавните, общинските и регионалните културни институти или техни правоприемници.

4. Културните институти съгласно чл. 9, ал. 1 от Закона за закрила и развитие на културата - регионалните културни институти или техни правоприемници.

5. Лица, осъществяващи дейност като частни културни организации, учредени съгласно Закона за народните читалища.

6. Физически лица с българско гражданство, регистрирани като самоосигуряващи се лица (включително неформални групи артисти).

"Културна организация" е структура, създадена съгласно чл. 4, ал. 1 или учредена съгласно чл. 10, ал. 1, т. 1 и 2, чийто предмет на дейност е създаването, разпространението и опазването на културни ценности в областта на театъра, музиката, киното, аудиовизията, визуалните изкуства, литературата, художествения превод, танца, цирка, пластичните изкуства, архитектурата, дизайна, фолклора, включително опазването на културно-историческото наследство.

Културните оператори следва да са осъществявали дейности свързани с развитие на културни продукти минимум една година през последните три календарни години.

Културните оператори трябва да са регистрирани поне една календарна година преди датата на отваряне на настоящата процедура.

**Важно!** Клонове на юридически лица, регистрирани в България, не могат да участват в процедурата поради липсата на самостоятелна правосубектност.

По специфична цел 1 е задължително да има дейности по т.1 и т.4 и/или т.5.

Общината извършва проверка за двойно финансиране на етап кандидатстване на декларативен принцип и по същество на етап сключване на договор с избрания културен оператор.

 Общината извършва проверка за минимална помощ на етап кандидатстване на декларативен принцип и по същество на етап сключване на договор с избрания културен оператор.

**Критерии за недопустимост на културните оператори:**

Средства от Механизма не се предоставят на културни оператори:

1. за които са налице обстоятелства за отстраняване от участие в процедура за възлагане на обществена поръчка съгласно чл. 54, ал. 1, т. 1 – 3 и 5 – 7 от Закона за обществените поръчки. Изискванията по чл. 54, ал. 1, т.1, 2 и 7 от Закона за обществените поръчки се отнасят за лицата, които представляват кандидата;

2. при които член на управителен или контролен орган, както и временно изпълняващ такава длъжност, включително прокурист или търговски пълномощник, е свързано лице по смисъла на § 1, т. 15 от Допълнителните разпоредби на Закона за противодействие на корупцията с Изпълнителния директор на НФК и с кмета на общината бенефициент;

3. за които са налице следните обстоятелства:

3.1. обявен е в несъстоятелност;

3.2. в производство по несъстоятелност е;

3.3. в процедура по ликвидация;

3.4 не се намира в подобно положение, произтичащо от сходна на горепосочените процедури, съгласно законодателството на държавата, в която е установен;

3.5. опитал се е да:

- повлияе на вземането на решение от страна на Структурата за наблюдение и докладване (НФК) и на общината бенефициент/краен получател по процедурата, свързано с отстраняването, подбора или възлагането, включително чрез предоставяне на невярна или заблуждаваща информация;

- получи информация, която може да му даде неоснователно предимство в процедурата за предоставяне на средства.

Изискванията по т. 3.5. се отнасят за лицата, които представляват културния оператор - кандидат;

4. които са в неизпълнение на решение на Европейската комисия по смисъла на чл. 44 от Закона за държавните помощи за възстановяване на предоставената им неправомерна и несъвместима държавна помощ или неправилно използвана държавна помощ;

5. спрямо които е установено с влязъл в сила административен акт наличието на недължимо платени и/или надплатени суми, както и неправомерно получени и/или неправомерно усвоени средства по проекти, финансирани от предприсъединителните финансови инструменти, оперативните програми, Структурните фондове и Кохезионния фонд на Европейския съюз, европейските земеделски фондове и Европейския фонд за рибарството, Инструмента Шенген и Преходния финансов инструмент, включително от свързаното с тях национално съфинансиране.

Горепосоченото ограничение касае само вземания, произтичащи от недължимо платени и/или надплатени суми, както и неправомерно получени и/или неправомерно усвоени средства по предложения за изпълнение на инвестиции, финансирани от предприсъединителните финансови инструменти, оперативните програми, Структурните фондове и Кохезионния фонд на Европейския съюз, Европейските земеделски фондове и Европейския фонд за рибарството, Инструмента Шенген и Преходния финансов инструмент, които към момента на кандидатстване не са изплатени към съответната финансираща институция. Издаването на акт за установяване на публично държавно вземане само по себе си не е основание за отстраняване на кандидата за недопустимост, ако установеното вземане е погасено.

Изискванията по т. 4 се прилагат и на равнище група – както за предприятието-кандидат, така и за предприятията, с които кандидатът формира група предприятия (разгледани в цялост). Проверката и определянето на „група“ се извършва по отношение на предприятие майка и всички негови дъщерни предприятия, като: „предприятие майка“ означава предприятие, което контролира едно или повече дъщерни предприятия и съответно „дъщерно предприятие“ означава предприятие, което се контролира от предприятие майка, включително дъщерно предприятие на крайно предприятие майка. Проверката включва преценка във връзка с наличието на икономически субект (кандидат), имащ общ източник на контрол на основание не само представения консолидиран финансов отчет (за група предприятия), но и наличната информация в публичните регистри (вкл. ТРРЮЛНЦ), отчитайки възможността общия източник на контрол да се осъществява, както от предприятия, така и от физически лица, участващи в управлението им.

6. с неизпълнени договорни задължения към НФК и общината бенефициент (нереализирани и неотчетени в срок проекти), вкл. и установено неизпълнение по съдебен ред, както и такива, които следва да възстановяват средства по одобрени, но некоректно реализирани проекти през изминали сесии на НФК и общината бенефициент;

7. с ПИИ, които са получили държавна помощ за същите допустими разходи ;

8. Кандидатът културен оператор няма публични задължения по чл. 162, ал. 2, т. 1 (за данъци, акцизи, мита, задължителни осигурителни вноски и други вноски за бюджета) и т. 7 (по влезли в сила наказателни постановления) от Данъчно-осигурителния процесуален кодекс, и лихвите по тях, към държавата или към общината по седалището на НФК и на кандидата, или аналогични задължения съгласно законодателството на държавата, в която кандидатът е установен, доказани с влязъл в сила акт на компетентен орган, и не е допуснато разсрочване, отсрочване и обезпечение на задълженията, или размерът на неплатените дължими данъци или социалноосигурителни вноски е до 1 на сто от сумата на годишния общ оборот от икономическата му дейност за последната приключена финансова година, но не повече от 50 000 лева.

1. Представляващият Културния оператор да не е осъден/а с влязла в сила присъда за:

i) -престъпление по чл. 108а, чл. 159а – 159г, чл. 172, чл. 192а, чл. 194 – 217, чл. 219 – 252, чл. 253 – 260, чл. 301 – 307, чл. 321, 321а и чл. 352 – 353е от Наказателния кодекс

ii)-престъпление, аналогично на тези по т. i), в друга държава членка или трета страна

При избора на културни оператори всяка община трябва да спазва принципите за добро финансово управление и прозрачност, определени в Регламент (ЕС, Евратом) 2024/2509 на Европейския парламент и на Съвета от от 23 септември 2024 година за финансовите правила, приложими за общия бюджет на Съюза в чл. 33 и чл.191 и чл.192 от същия:

* Чл. 33 Ориентирано към резултатите изпълнение и принципи на икономичност, ефикасност и ефективност

1. Бюджетните кредити се използват в съответствие с принципа на добро финансово управление и следователно се изпълняват, като се спазват следните принципи:

а) принципа на икономичност, според който ресурсите, използвани от съответната институция на Съюза за осъществяване на нейните дейности, се предоставят своевременно, в подходящо количество и качество и на най-добрата цена;

б) принципа на ефикасност, който е свързан с най-доброто съотношение между използваните ресурси, предприетите дейности и постигането на целите;

в) принципа на ефективност, който е свързан със степента, в която се постигат поставените цели посредством предприетите дейности.

2. В съответствие с принципа на добро финансово управление използването на бюджетните кредити се съсредоточава върху ориентираното към резултатите изпълнение и за тази цел:

а) целите на програмите и на дейностите се определят предварително;

б) напредъкът по отношение на постигането на целите, включително интегрираните, по целесъобразност, подлежи на мониторинг посредством показатели за изпълнението;

в) напредъкът по постигането на целите, както и проблемите във връзка с това, се съобщават на Европейския парламент и на Съвета в съответствие с член 41, параграф 3, първа алинея, буква з) и член 253, параграф 1, буква д);

г) програмите и дейностите се изпълняват, когато това е осъществимо и целесъобразно съгласно съответните секторни разпоредби, за постигане на поставените цели, без съществено да се накърняват посочените в член 9 от Регламент (ЕС) 2020/852 на Европейския парламент и на Съвета екологични цели — смекчаване на последиците от изменението на климата, адаптиране към изменението на климата, устойчиво използване и опазване на водните и морските ресурси, преход към кръгова икономика, предотвратяване и контрол на замърсяването и защита и възстановяване на биоразнообразието и екосистемите (44);

д) програмите и дейностите се изпълняват, когато това е осъществимо и целесъобразно съгласно съответните секторни разпоредби, за постигане на поставените цели, при спазване на условията на труд и заетост съобразно приложимото национално право, правото на Съюза, конвенциите на МОТ и колективните трудови договори;

е) програмите и дейностите се изпълняват, когато това е осъществимо и целесъобразно съгласно съответните секторни разпоредби, при зачитане на принципа на равенство между половете и в съответствие с подходяща методика за интегриране на принципа на равенство между половете.

3. Когато е целесъобразно, се определят конкретни, измерими, постижими, относими и обвързани със срок (SMART) цели, посочени в параграфи 1 и 2, и показатели, които са подходящи, приемливи, достоверни, прости, стабилни и основани на широко признати научни доказателства и на ефективна, прозрачна и всеобхватна методика. Когато е целесъобразно, данните, събрани във връзка с тези показатели, се представят с разбивка по пол и се събират по начин, който прави възможно агрегирането на такива данни в рамките на всички съответни програми.

* Чл. 191 Общи принципи, приложими за безвъзмездните средства

Безвъзмездните средства се отпускат съобразно принципите на:

а) равно третиране;

б) прозрачност;

в) съфинансиране;

г) забрана за кумулативно предоставяне и за двойно финансиране;

д) забрана за предоставяне със задна дата;

е) недопускане на печалба.